**Կոչ ենք անում իրավասու մարմիններին անհապաղ քայլեր ձեռնարկել կալանավոր Հրաչյա Գևորգյանին անհրաժեշտ բժշկական օգնություն և խնամք տրամադրելու հարցում**

Հելսինկյան Քաղաքացիական Ասամբլեայի Վանաձորի գրասենյակը մտահոգված է իրավասու մարմինների անտարբեր վերաբերմունքով կալանավոր Հրաչյա Գևորգյանի առողջական վիճակի նկատմամբ:

Վերջինս գտնվում է «Նուբարաշեն» քրեակատարողական հիմնարկում և բազմիցս առողջական վիճակի վատթարացման պատճառով տեղափոխվել է «Դատապարտյալների հիվանդանոց» քրեակատարողական հիմնարկ, մի քանի անգամ ծայրահեղ ծանր վիճակով տեղափոխվել է քաղաքացիական հիվանդանոց:

Մի շարք քրոնիկական հիվանդությունների պատճառով կալանավորը զրկված է իր կենսական պահանջմունքները բավարարելու հնարավորությունից, ինչը լրացուցիչ անհարմարություն է ստեղծում և իր համար, և նրա խցակիցների համար, որոնց օգնությանն է հաճախ դիմում Հր. Գևորգյանը:

Շարունակելով գտնվել «Նուբարաշեն» ՔԿՀ-ում և չստանալով իր առողջական վիճակին համապատասխան բժշկական օգնություն և խնամք՝ արդեն մի քանի օր է՝ Հրաչյա Գևորգյանը գտնվում է հացադուլի մեջ, որով վերջինս իր դժգոհությունն է արտահայտում քրեակատարողական հիմնարկի ղեկավարության նկատամամբ:

Կոչ ենք անում իրավասու մարմիններին անհապաղ քայլեր ձեռնարկել կալանավոր Հրաչյա Գևորգյանին անհրաժեշտ բժշկական օգնություն և խնամք տրամադրելու հարցում, այլապես դա կարող է ունենալ անդառնալի հետևանքներ:

Նշենք, որ ՀՔԱ Վանաձորի գրասենյակի աջակցությամբ Հրաչյա Գևորգյանի ներկայացուցիչ, փաստաբան Տիգրան Սաֆարյանի կողմից արդեն իսկ միջնորդություն է ներկայացվել Մարդու իրավունքների եվրոպական դատարան՝ անհապաղ միջոցներ կիրառելու մասին:

*ՀՔԱ Վանաձորի գրասենյակ*

*12 մայիսի 2016թ.*